《答靳生》
宋代·贺铸

轩轩陆士龙，卓卓荀鸣鹤。
云间日下逢，此段殊不恶。
方君嗜狂日，而吾穷病缚。
相望不相过，赋诗聊尔谑。
知君酒隐慕先贤，谁何合作饮中仙。
金陵妙唱丹砂弦，当日新声传不传。
莫学沧波弄云月，老鲛哆口馋流涎。
访吾之居在何许，春明门东大道边。
青鞋布袜不妨步，何待东家蹇驴乃著鞭。
我屋真无坐客毡，蒲团柽机共萧然。
斗鸡走狗春风颠，付与垣东恶少年。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。